CELEX: 32022R0805
Language: fi
Date: 2022-02-16 00:00:00
Title: Komission delegoitu asetus (EU) 2022/805, annettu 16 päivänä helmikuuta 2022, Euroopan parlamentin ja neuvoston asetuksen (EU) 2016/1011 täydentämisestä määrittämällä maksut, joita sovelletaan Euroopan arvopaperimarkkinaviranomaisen harjoittamaan tiettyjen vertailuarvojen hallinnoijien valvontaan (ETA:n kannalta merkityksellinen teksti)

24.5.2022   
               
               
                  FI
               
               
                  Euroopan unionin virallinen lehti
               
               
                  L 145/14
               
            
         KOMISSION DELEGOITU ASETUS (EU) 2022/805,
         annettu 16 päivänä helmikuuta 2022,
         Euroopan parlamentin ja neuvoston asetuksen (EU) 2016/1011 täydentämisestä määrittämällä maksut, joita sovelletaan Euroopan arvopaperimarkkinaviranomaisen harjoittamaan tiettyjen vertailuarvojen hallinnoijien valvontaan
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 48 l artiklan 3 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2016/1011 48 l artikla velvoittaa arvopaperimarkkinaviranomaisen veloittamaan kriittisten vertailuarvojen hallinnoijilta ja kolmansien maiden vertailuarvojen hallinnoijilta maksut kyseisen asetuksen 34 artiklan mukaisista toimilupahakemuksista ja 32 artiklan mukaisesta tunnustamisesta sekä vuosimaksut niiden kyseisen asetuksen mukaisten arvopaperimarkkinaviranomaisen tehtävien suorittamisesta, jotka liittyvät kriittisten vertailuarvojen hallinnoijiin ja tunnustettuihin kolmansien maiden vertailuarvojen hallinnoijiin. Asetuksen (EU) 2016/1011 48 l artiklan 2 kohdan mukaan tällaisten maksujen on oltava oikeassa suhteessa vertailuarvon hallinnoijan liikevaihtoon ja katettava kaikki arvopaperimarkkinaviranomaiselle toimiluvan myöntämisestä tai tunnustamisesta sekä niiden arvopaperimarkkinaviranomaisen tehtävien suorittamisesta aiheutuvat menot, jotka liittyvät kriittisten vertailuarvojen hallinnoijiin ja kolmansien maiden vertailuarvojen hallinnoijiin kyseisen asetuksen mukaisesti.
                  
               
                     (2)
                  
                  
                     Kriittisten vertailuarvojen ja kolmansien maiden vertailuarvojen hallinnoijiin liittyvistä arvopaperimarkkinaviranomaisen toiminnoista perittävät maksut olisi vahvistettava sellaiselle tasolle, että vältetään huomattavan ali- tai ylijäämän kertyminen. Jos huomattavaa yli- tai alijäämää esiintyy toistuvasti, maksujen tasoa olisi tarkistettava.
                  
               
                     (3)
                  
                  
                     Maksuja, jotka liittyvät toimilupahakemuksiin, jäljempänä ’toimilupamaksut’, ja tunnustamiseen, jäljempänä ’tunnustamismaksut’, olisi perittävä kriittisten vertailuarvojen ja kolmansien maiden vertailuarvojen hallinnoijilta arvopaperimarkkinaviranomaiselle toimilupa- ja tunnustamishakemusten käsittelystä aiheutuvien kulujen kattamiseksi, mukaan lukien kulut, jotka aiheutuvat hakemusten täydellisyyden tarkastamisesta, lisätietojen pyytämisestä ja päätösten tekemisestä, sekä kulut, jotka liittyvät kriittisten vertailuarvojen merkityksen arviointiin järjestelmän kannalta sekä kolmansien maiden vertailuarvojen hallinnoijien toiminnan vaatimustenmukaisuuden arviointiin.
                  
               
                     (4)
                  
                  
                     Ottaen huomioon, että hakemusten arviointiin tarvitaan saman verran resursseja riippumatta siitä, onko hakemuksen lähettäjä suuri vai pieni hallinnoija, tunnustamismaksun olisi oltava sama kiinteä summa kaikille kolmansien maiden hallinnoijille.
                  
               
                     (5)
                  
                  
                     Jotta kertaluonteinen tunnustamismaksu kattaisi kokonaan tästä arvopaperimarkkinaviranomaiselle aiheutuvan työmäärän ja kulut, tunnustamishakemuksen arviointikuluiksi olisi vahvistettava 40 000 euroa.
                  
               
                     (6)
                  
                  
                     Kriittiset vertailuarvot edellyttävät asetuksen (EU) 2016/1011 mukaisesti huolellisempaa tutkimustyötä, joten niiden hallinnoijien on noudatettava tiukempia toiminnan järjestämistä koskevia vaatimuksia. Näin ollen toimilupaprosessi merkitsee arvopaperimarkkinaviranomaiselle suurempaa työmäärää. Tämän vuoksi kriittisen vertailuarvon hallinnoijan toimilupamaksun olisi oltava huomattavasti suurempi kuin tunnustamishakemuksen arvioinnista perittävä maksu.
                  
               
                     (7)
                  
                  
                     Vastaanotettujen hakemusten laadun ja täydellisyyden edistämiseksi ja arvopaperimarkkinaviranomaisen valvottavien yhteisöjen rekisteröintiin soveltaman lähestymistavan mukaisesti tunnustamismaksu olisi suoritettava hakemuksen lähettämisen yhteydessä.
                  
               
                     (8)
                  
                  
                     Kriittisten vertailuarvojen ja tunnustettujen kolmansien maiden vertailuarvojen hallinnoijilta olisi lisäksi veloitettava vuosimaksut, jotka kattavat arvopaperimarkkinaviranomaiselle asetuksen (EU) 2016/1011 mukaisten tehtävien suorittamisesta aiheutuvat kustannukset tällaisten hallinnoijien jatkuvan valvonnan osalta. Kolmansien maiden vertailuarvojen osalta tällaisten maksujen olisi katettava kolmansien maiden viranomaisten kanssa tehtävien yhteistyöjärjestelyjen täytäntöönpano ja ylläpito sekä sääntelyn ja valvonnan kehityksen seuranta kolmansissa maissa. Kriittisten vertailuarvojen osalta maksujen olisi katettava myös menot, joita arvopaperimarkkinaviranomaiselle aiheutuu sen valvoessa säännöllisesti, että kyseiset hallinnoijat noudattavat asetuksen (EU) 2016/1011 48 l artiklassa ja VI osastossa säädettyjä vaatimuksia, mukaan luettuna vastaavaa yhdenmukaisuutta, jos se on myönnetty.
                  
               
                     (9)
                  
                  
                     Kriittisen vertailuarvon jatkuvasta valvonnasta aiheutuvat kustannukset riippuvat siitä, onko arvopaperimarkkinaviranomaisen muodostettava ja johdettava kyseistä vertailuarvoa valvovaa kollegiota, mistä aiheutuu huomattavasti lisätyötä. Tämän vuoksi nämä tapaukset on syytä erottaa toisistaan valvontamaksuja määritettäessä. Kriittisten vertailuarvojen kategoriassa ei sen sijaan pitäisi olla tarpeen erotella valvontamaksuja hallinnoijan vuotuisen liikevaihdon perusteella, sillä kriittiset vertailuarvot vaikuttavat jo määritelmänsä mukaan unionin järjestelmiin.
                  
               
                     (10)
                  
                  
                     Kolmansien maiden vertailuarvojen hallinnoijat tekevät päätöksen tunnustamisen hakemisesta unionissa kaupallisin perustein, sillä vertailuarvojen tarjoamisesta unionissa odotetaan saatavan tuottoa. Tämän vuoksi tunnustettuihin kolmansien maiden vertailuarvojen hallinnoijiin sovellettavien valvontamaksujen suuruuden olisi määräydyttävä niiden tuottojen perusteella, joita hallinnoijat saavat näiden vertailuarvojen käytöstä unionissa. Jos tuottoa ei synny, valvonnan vähimmäismaksuksi olisi vahvistettava 20 000 euroa.
                  
               
                     (11)
                  
                  
                     Toistuvien tai perusteettomien hakemusten välttämiseksi tunnustamis- ja toimilupamaksuja ei pitäisi palauttaa, jos hakija peruuttaa hakemuksensa. Koska tunnustamis- tai toimilupahakemuksen käsittelyyn tarvittava hallinnollinen työmäärä on sama riippumatta siitä, hylätäänkö vai hyväksytäänkö hakemus, tunnustamis- ja toimilupamaksuja ei pitäisi palauttaa, jos toimilupa tai tunnustus evätään.
                  
               
                     (12)
                  
                  
                     Euroopan parlamentin ja neuvoston asetuksen (EU) 2021/168 (2) mukaan kolmansien maiden vertailuarvoja voidaan käyttää unionissa ilman asianomaisten hallinnoijien hakemaa vastaavuutta, tunnustusta tai hyväksyntää vuoteen 2023 asti jatketulla siirtymäkaudella. Siirtymäkaudella tunnustaminen unionissa on vapaaehtoinen järjestelmä kolmansissa maissa sijaitseville vertailuarvojen hallinnoijille, mikä viittaa siihen, että niiden vertailuarvot pysyvät käytettävissä unionissa myös siirtymäkauden päätyttyä. Siten tällä kaudella tunnustamis- ja valvontamaksuja koskevia säännöksiä olisi sovellettava ainoastaan kolmansissa maissa sijaitseviin hallinnoijiin, jotka ovat vapaaehtoisesti hakeneet tunnustamista ennen asetuksella (EU) 2021/168 käyttöön otetun siirtymäkauden päättymistä ja jos asianomainen jäsenvaltion toimivaltainen viranomainen tai arvopaperimarkkinaviranomainen on myöntänyt tällaisen tunnustuksen.
                  
               
                     (13)
                  
                  
                     Jotta varmistetaan arvopaperimarkkinaviranomaiselle siirrettyjen uusien valvontavaltuuksien kitkaton soveltaminen, tämän asetuksen olisi tultava voimaan kiireellisesti,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde ja soveltamisala
            Tässä asetuksessa vahvistetaan säännöt maksuille, joita arvopaperimarkkinaviranomainen voi veloittaa vertailuarvojen hallinnoijilta toimilupien myöntämisestä, tunnustamisesta ja valvonnasta.
         
         
            2 artikla
            Määritelmät
            Tässä asetuksessa tarkoitetaan:
            
                        1)
                     
                     
                        ’kriittisellä vertailuarvolla’ asetuksen (EU) 2016/1011 20 artiklan 1 kohdan a ja c alakohdan mukaista kriittistä vertailuarvoa;
                     
                  
                        2)
                     
                     
                        ’kolmannen maan vertailuarvolla’ sellaista vertailuarvoa, jonka hallinnoija sijaitsee unionin ulkopuolella.
                     
                  
         
            3 artikla
            Tunnustamis- ja toimilupamaksut
            
               1.   Kolmanteen maahan sijoittautuneen vertailuarvon hallinnoijan, joka hakee tunnustamista asetuksen (EU) 2016/1011 32 artiklan mukaisesti, on maksettava 40 000 euron tunnustamismaksu.
            
            
               2.   Kriittisen vertailuarvon hallinnoijan, joka hakee toimilupaa asetuksen (EU) 2016/1011 34 artiklan mukaisesti, on maksettava 250 000 euron hakemusmaksu.
            
            
               3.   Toimilupa- ja tunnustamismaksu on maksettava hakemuksen lähettämisen yhteydessä arvopaperimarkkinaviranomaisen antaman veloitusilmoituksen perusteella.
            
            
               4.   Jos kyseessä on hakemus, jonka jäsenvaltion toimivaltainen viranomainen on vastaanottanut 1 päivän lokakuuta 2021 jälkeen ja toimittanut edelleen arvopaperimarkkinaviranomaiselle, tunnustamismaksu on maksettava vuoden 2022 alussa.
            
            
               5.   Tunnustamis- ja toimilupamaksuja ei palauteta.
            
         
         
            4 artikla
            Vuotuiset valvontamaksut
            
               1.   Yhden tai useamman kriittisen vertailuarvon hallinnoijan on maksettava vuotuista valvontamaksua seuraavasti:
               
                           a)
                        
                        
                           250 000 euroa siinä tapauksessa, että arvopaperimarkkinaviranomaisen on johdettava asetuksen (EU) 2016/1011 46 artiklan mukaista valvojista koostuvaa kollegiota;
                        
                     
                           b)
                        
                        
                           200 000 euroa siinä tapauksessa, että arvopaperimarkkinaviranomaisen ei tarvitse johtaa asetuksen (EU) 2016/1011 46 artiklan mukaista valvojista koostuvaa kollegiota.
                        
                     
            
               2.   Arvopaperimarkkinaviranomaisen tunnustaman kolmanteen maahan sijoittautuneen vertailuarvon hallinnoijan on maksettava vuotuista valvontamaksua, joka lasketaan seuraavasti:
               
                           a)
                        
                        
                           vuotuinen valvontamaksu on tiettynä vuonna n tunnustettujen kolmansien maiden hallinnoijien vuotuinen kokonaismaksu liikevaihtokertoimella oikaistuna;
                        
                     
                           b)
                        
                        
                           tunnustettujen kolmansien maiden hallinnoijien vuotuinen kokonaismaksu tiettynä vuonna n on yhtä suuri kuin arvopaperimarkkinaviranomaisen asetuksen (EU) 2016/1011 mukainen valvontabudjetti kyseisenä vuonna n, josta vähennetään kriittisten vertailuarvojen hallinnoijien kyseisenä vuonna n arvopaperimarkkinaviranomaiselle maksamat vuotuiset valvontamaksut;
                        
                     
                           c)
                        
                        
                           kunkin kolmannen maan hallinnoijan liikevaihtokerroin on sen osuus sovellettavasta liikevaihdosta kaikkien tunnustettujen kolmansien maiden hallinnoijien kokonaisliikevaihdossa
                           
                     
                           d)
                        
                        
                           tunnustettujen kolmansien maiden hallinnoijien vuotuisen valvonnan vähimmäismaksu on suuruudeltaan 20 000 euroa, myös tilanteissa, joissa tunnustetun kolmannen maan hallinnoijan sovellettava liikevaihto on nolla.
                        
                     
            
               3.   Vertailuarvojen hallinnoijien on maksettava vuotuiset valvontamaksunsa arvopaperimarkkinaviranomaiselle viimeistään 31 päivänä maaliskuuta sinä kalenterivuonna, jona ne erääntyvät maksettaviksi. Jos aikaisempien kalenterivuosien tietoja ei ole käytettävissä, maksut on laskettava vuotuisia maksuja koskevien tuoreimpien käytettävissä olevien tietojen perusteella. Maksettuja vuosimaksuja ei palauteta.
            
         
         
            5 artikla
            Vuotuiset valvontamaksut tunnustamisvuonna tai toimiluvan myöntämisvuonna
            Edellä 4 artiklasta poiketen tunnustettujen kolmansien maiden hallinnoijien ja toimiluvan saaneiden kriittisten vertailuarvojen hallinnoijien ensimmäisen vuoden valvontamaksu sen vuoden osalta, jona ne on tunnustettu tai ne ovat saaneet toimiluvan, lasketaan vähentämällä valvontamaksua seuraavalla kertoimella tehtävällä mukautuksella:
            
               
            Ensimmäisen vuoden valvontamaksu on maksettava, kun hallinnoija on saanut arvopaperimarkkinaviranomaiselta ilmoituksen hakemuksensa hyväksymisestä, ja 30 päivän kuluessa arvopaperimarkkinaviranomaisen asianomaisen velvoitusilmoituksen lähettämispäivästä.
            Edellisestä poiketen, jos vertailuarvojen hallinnoija saa toimiluvan joulukuussa, sen ei tarvitse maksaa ensimmäisen vuoden valvontamaksua.
         
         
            6 artikla
            Sovellettava liikevaihto
            Tunnustetun kolmannen maan vertailuarvojen hallinnoijan liikevaihto muodostuu tuloista, jotka kertyvät unionissa sijaitsevien valvottujen yhteisöjen käyttäessä sen vertailuarvoja, vertailuarvojen hallinnoijan viimeisimmän päättyneen tilikauden aikana.
            Tunnustetun kolmannen maan vertailuarvojen hallinnoijan on toimitettava arvopaperimarkkinaviranomaiselle vuosittain tarkastetut luvut, jotka vahvistavat sen vertailuarvojen käytöstä unionissa kertyneet tulot. Lukujen on oltava ulkopuolisen tarkastajan vahvistamia, ja ne on toimitettava arvopaperimarkkinaviranomaiselle sähköisesti ennen kunkin vuoden syyskuun 30 päivää. Jos kolmannen maan hallinnoija on tunnustettu kalenterivuoden syyskuun 30 päivän jälkeen, sen on toimitettava luvut heti tunnustamisen jälkeen ja ennen sen kalenterivuoden päättymistä, jona se on tunnustettu. Tarkastettuja lukuja sisältävät asiakirjat on toimitettava rahoituspalvelualalla yleisesti käytössä olevalla kielellä.
            Jos tulot ilmoitetaan muuna valuuttana kuin euroina, arvopaperimarkkinaviranomainen muuntaa ne euroiksi käyttäen euron keskimääräistä valuuttakurssia, jota sovellettiin kaudella, jonka aikana tulot kirjattiin. Tätä varten käytetään Euroopan keskuspankin julkaisemaa euron valuuttaviitekurssia.
            Ennen tammikuun 1 päivää 2022 tunnustettujen kolmansien maiden hallinnoijien on toimitettava vuoden 2020 liikevaihtonsa arvopaperimarkkinaviranomaiselle viimeistään 31 päivänä tammikuuta 2022.
         
         
            7 artikla
            Maksamiseen sovellettavat yleiset säännökset
            
               1.   Kaikki maksut on suoritettava euroina.
            
            
               2.   Kaikista myöhästyneistä maksuista veloitetaan viivästyskorko, joka on 0,1 prosenttia maksettavasta määrästä päivää kohden.
            
         
         
            8 artikla
            Hakemus- ja toimilupamaksujen maksaminen
            
               1.   Toimiluvan hakemiseen, myöntämiseen tai jatkamiseen liittyvät maksut on maksettava silloin, kun vertailuarvojen hallinnoija jättää hakemuksensa, ja ne on maksettava kokonaisuudessaan 30 päivän kuluessa arvopaperimarkkinaviranomaisen esittämän laskun päivämäärästä.
            
            
               2.   Arvopaperimarkkinaviranomainen ei palauta maksuja, jos vertailuarvojen hallinnoija päättää peruuttaa toimilupahakemuksensa.
            
         
         
            9 artikla
            Vuotuisten valvontamaksujen maksaminen
            
               1.   Edellä 4 artiklassa tarkoitettu vuotuinen valvontamaksu tilivuodelta on maksettava arvopaperimarkkinaviranomaiselle ennen maaliskuun 31 päivää sinä kalenterivuonna, jona se erääntyy. Maksut on laskettava vuotuisia maksuja koskevien tuoreimpien käytettävissä olevien tietojen perusteella.
            
            
               2.   Arvopaperimarkkinaviranomainen ei palauta vuotuisia valvontamaksuja.
            
            
               3.   Arvopaperimarkkinaviranomainen lähettää laskun vertailuarvojen hallinnoijalle viimeistään 30 päivää ennen maksun eräpäivää.
            
         
         
            10 artikla
            Korvausten maksaminen toimivaltaisille viranomaisille
            
               1.   Jos arvopaperimarkkinaviranomainen siirtää tehtäviä jäsenvaltioiden toimivaltaisille viranomaisille, vain arvopaperimarkkinaviranomainen saa veloittaa tunnustamismaksun ja vuotuiset valvontamaksut kolmansien maiden hallinnoijilta ja kriittisten vertailuarvojen hallinnoijilta.
            
            
               2.   Arvopaperimarkkinaviranomainen korvaa jäsenvaltioiden toimivaltaisille viranomaisille todelliset kustannukset, jotka niille aiheutuvat asetuksen (EU) 2016/1011 mukaisten tehtävien hoitamisesta, maksamalla summan, joka täyttää seuraavat ehdot:
               
                           a)
                        
                        
                           arvopaperimarkkinaviranomainen ja toimivaltainen viranomainen ovat sopineet summasta ennen tehtävien siirtämistä;
                        
                     
                           b)
                        
                        
                           summa on pienempi kuin asianomaisten vertailuarvojen hallinnoijien arvopaperimarkkinaviranomaiselle suorittamien valvontamaksujen kokonaismäärä.
                        
                     
         
         
            11 artikla
            Siirtymäsäännökset
            
               1.   Edellä olevaa 3 artiklaa ei sovelleta kriittisten vertailuarvojen ja kolmansien maiden vertailuarvojen hallinnoijiin, jotka ovat jo saaneet toimiluvan tai tunnustuksen jäsenvaltioiden toimivaltaisilta viranomaisilta ennen tämän asetuksen voimaantuloa.
            
            
               2.   Edellä olevasta 12 artiklan 1 kohdasta poiketen, jos tämä asetus tulee voimaan vuoden 2022 kolmannen kuukauden jälkeen, arvopaperimarkkinaviranomaisen valvonnassa oleviin vertailuarvojen hallinnoijiin sovellettavat vuotuiset valvontamaksut vuodelta 2022 erääntyvät maksettaviksi 30 päivän kuluessa arvopaperimarkkinaviranomaisen esittämän laskun päivämäärästä.
            
            
               3.   Kun arvopaperimarkkinaviranomaisen valvonnassa oleviin vertailuarvojen hallinnoijiin sovellettavia vuoden 2022 vuotuisia valvontamaksuja lasketaan 4 artiklan 2 kohdassa kuvatun mukaisesti, sovellettava liikevaihto perustuu 4 artiklan 2 kohdan a–d alakohdasta poiketen alustavasti vuoden 2021 tuloihin. Kun vuoden 2021 tarkastetut tilinpäätökset tulevat saataville, vertailuarvojen hallinnoijien on toimitettava ne arvopaperimarkkinaviranomaiselle viipymättä. Arvopaperimarkkinaviranomainen laskee uudelleen vuoden 2021 vuotuiset valvontamaksut tarkastettujen tilinpäätösten perusteella ja lähettää lopullisen laskun, jossa erotus on huomioitu, kullekin vertailuarvojen hallinnoijalle.
            
         
         
            12 artikla
            Voimaantulo ja soveltamispäivä
            Tämä asetus tulee voimaan ja sitä sovelletaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä helmikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 171, 29.6.2016, s. 1.
         
            (2)  Euroopan parlamentin ja neuvoston asetus (EU) 2021/168, annettu 10 päivänä helmikuuta 2021, asetuksen (EU) 2016/1011 muuttamisesta tiettyjä kolmansien maiden valuuttojen avistakurssien vertailuarvoja koskevan poikkeuksen ja tiettyjen lakkaavien vertailuarvojen korvaajien nimeämisen osalta ja asetuksen (EU) N:o 648/2012 muuttamisesta (EUVL L 49, 12.2.2021, s. 6).